钦定古今图书集成/明伦汇编/氏族典/第124卷 > 陈公
## 钦定古今图书集成/明伦汇编/氏族典/第124卷 > 陈公

按《明外史陈公传》：陈公逸其名，扬州人，淳皇后父也。
宋末从张世杰军厓山，世杰死，公舟亦败，得脱，栖海
岛，粮绝，同栖者将往髑髅山食死。马公梦白衣人戒
曰：“‘勿往食，夜有舟至，可共载也’。寤而如戒。是夕又梦
紫衣人杖叩之曰：‘起，起！舟至矣’。”公惊起，则已在元帅
某舟中。盖公旧所事统领官降于元将，怜而载之也。
将有令，毋留附舟人，统领官匿之皇板下，取饮食从
板隙投之。事将泄，忽飓风大发，将惧甚，统领官白公
有巫术，令出而诅之，风果止，送归扬州。公由是弃军
籍，避地盱眙，以巫术行。久之，生二女，其季即淳皇后
也。公无子，年九十九始卒。洪武二年，追封扬王。